《六月十四夜久雨新霁见月极佳坐观万堂中收拾》
宋代·舒岳祥

久雨新霁如发蒙，嫩月出海来屋东。
开轩静听百虫语，清光入沼翻帘栊。
白日劳劳生万事，不如淡月含冥蒙。
收心展体且高枕，合眼不管东方红。
我缘居贫得清省，晏起一粥黄昏钟。
更深一顿白汤饼，坐送落月沉西峰。
眼昏灯下不看字，与书相忘如不逢。
渐收少年辟谷效，养取眼力成方瞳。
处寿此法颇简易，有能修之神气弃。
临役多忧刘正仲，少忍一月毋匆匆。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。